31994L0002
L 045/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 94/2/ЕО НА КОМИСИЯТА
от 21 януари 1994 година
по прилагане на Директива 92/75/ЕИО на Съвета относно посочване в етикети на консумираната енергия от електрически домашни хладилници, замразители и комбинации от двете
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейска общност,
като взе предвид Директива 92/75/ЕИО на Съвета от 22 септември 1992 г. относно посочване на консумираната енергия и други ресурси от домакински уреди в етикети и стандартна продуктова информация (1), и по-специално членове 9 и 12 от нея,
като има предвид, че според Директива 92/75/ЕИО, Комисията трябва да приеме директива за прилагане във връзка с домакинските уреди, включително хладилници, замразители и комбинации от двете;
като има предвид, че разходът на електричество от хладилници и замразители съставлява значителна част от общия разход на електричество в Общността; като има предвид, че съществува съществена възможност за намаляване на енергийното потребление от тези уреди;
като има предвид, че в Стандарт EN 153 на Европейския комитет по стандартизация се предвижда метод за измерване на енергията, консумирана от хладилници, замразители и комбинации от двете;
като има предвид, че в потвърждение на интереса си за изграждането на Международна стандартизационна система, която да може да създава стандарти, които се използват на практика от всички партньори в международната търговия и които отговарят на изискванията на политиката на Общността, Общността приканва европейските организации по стандартизация да продължат своето сътрудничество с международните организации по стандартизация;
като има предвид, че Европейският комитет по стандартизация (ЕКС) и Европейският комитет по електротехническа стандартизация (Cenelec) са органите, които са компетентни да приемат хармонизирани стандарти в съответствие с общите насоки за сътрудничество между Комисията и тези два органа, подписани на 13 ноември 1984 г.; като има предвид, че по смисъла на настоящата директива, хармонизиран стандарт означава техническа спецификация (европейски стандарт или документ за хармонизация), приета от ЕКС или ЕКЕС въз основа на мандат от Комисията в съответствие с разпоредбите на Директива 83/189/ЕИО на Съвета от 28 март 1983 г., в която се излага процедурата за предоставяне на информация в областта на техническите стандарти и регламенти (2), последно изменена с Решение 92/400/ЕИО на Комисията (3), и въз основа на тези общи насоки;
като има предвид, че мерките, изложени в настоящата директива са в съответствие със становището на комитета, съставен по член 10 от Директива 92/75/ЕИО,
ПРИЕ НАСТОЯЩАТА ДИРЕКТИВА:
Член 1
1. Настоящата директива се прилага към електрически домашни хладилници, камери за замразени храни, замразители за храна и техните комбинации. Изключени са уреди, които ползват други енергийни източници, като батерии например.
2. Информацията, изисквана от настоящата директива се измерва в съответствие с EN 153 от май 1990 г. или с хармонизираните стандарти, чиито номера са публикувани в Официален вестник на Европейските общности и за които държавите-членки са публикували номера на националните стандарти, които са взаимозаменяеми с хармонизираните стандарти. Информацията за шум, където такава се предоставя, се измерва в съответствие с Директива 86/594/ЕИО на Съвета (4).
3. Хармонизираните стандарти, посочени в параграф 2 се съставят по поръчение на Комисията в съответствие с Директива 83/189/ЕИО.
4. Под „дилър“, „доставчик“, „информационна листовка“, и „допълнителна информация“ се разбира смисълът, определен в член 1, параграф 4 от Директива 92/75/ЕИО.
Член 2
1. Техническата документация по член 2, параграф 3 от Директива 92/75/ЕИО включва:
-
име и адрес на доставчика,
-
общо описание на уреда, достатъчно подробно за идентифициране,
-
информация, както и графики, където е подходящо, за основните характеристики на модела и конкретни елементи, които влияят положително на енергийната консумация,
-
доклади за подходящи измервателни изследвания, проведени по посочените в член 1, параграф 2 от настоящата директива стандарти,
-
ръководство за работа, ако има такова.
2. Уредите, описани в настоящата директива се делят на две „категории“, посочени в приложение IV.
3. В приложение I към настоящата директива е посочен етикетът, споменат в член 2, параграф 1 от Директива 92/75/ЕИО. Етикетът се поставя отвън на предната или горната страна на уреда, така че да се вижда ясно и да не е закрит.
4. В приложение II към настоящата директива са посочени съдържанието и формата на фиша, посочен в трето тире от член 2, параграф 1 от Директива 92/75/ЕИО.
5. При обстоятелствата, предвидени от член 5 от Директива 92/75/ЕИО и когато офертата за продажба, наемане или купуване на изплащане се прави чрез печатно издание, като каталог за продажба по пощата, тогава печатното издание трябва да съдържа всички данни, посочени в приложение III към настоящата директива.
6. В приложение V е посочен класът на уреда според енергийната му ефективност.
Член 3
Държавите-членки предприемат необходимите мерки, за да гарантират, че доставчиците и дилърите на тяхна територия изпълняват задълженията си, произтичащи от настоящата директива.
Член 4
1. Държавите-членки приемат и публикуват разпоредбите, необходими, за да приведат законодателството си в съответствие с настоящата директива преди 31 декември 1994 г. Те незабавно информират Комисията за това. Държавите-членки прилагат тези разпоредби от 1 януари 1995 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на разпоредбите от националното право, които те приемат в областта, уредена с настоящата директива.
Член 5
Настоящата директива влиза сила на двадесетия ден след датата на публикуването ѝ в Официален вестник на Европейските общности.
Член 6
Адресати на настоящата директива са държавите-членки.
Съставено в Брюксел на 21 януари 1994 година.